Votrelec (film)

Zápletka

Na palubu vesmírnej lode sa dostane mimozemský parazit, ktorý sa pre siedmich astronautov stane smrteľnou hrozbou.

Dej

Kozmická loď Nostromo na rutinnej ceste zachytí signál neznámeho pôvodu. Hlavný počítač zvaný Matka presmeruje loď k zdroju signálu a prebudí posádku z hibernácie.
Nostromo tvrdo pristane na nevľúdnej planéte LV 426 a trojica astronautov sa vyberie za zdrojom signálu. Nachádzajú opustenú mimozemskú loď a v nej takmer už skamenené telo obrovského mimozemšťana, ktorému akoby explodoval hrudník. V podzemí lode prvý dôstojník Kane nájde stovky vajcovitých objektov. Keď ich jeden z nich začne skúmať, ukáže sa, že naozaj ide o vajce – nečakane sa z neho vyliahne parazit a prisaje sa na Kaneovu tvár.
Po návrate na Nostromo sa posádke podarí opraviť loď a odštartovať na cestu domov. Ešte kým sa uložia späť do hibernácie, parazit z Kanea odpadne a zahynie. Dôstojník nadobudne vedomie a zdá sa, že je v poriadku. Pri poslednej večeri sa však ukáže, že parazit zniesol zárodok svojej ďalšej formy do jeho hrudníka. Z Kanea sa krvavo vyliahne zubatá obluda a kým stihne šokovaná posádka zareagovať, zmizne v tmavých priestoroch lode.
Posádka sa snaží odchytiť a zneškodniť votrelca, no neúspešne. Medzitým votrelec vyrastie do výšky presahujúcej dva metre a začína útočiť. Postupne vyvraždí celú posádku. Jedinou, ktorá jeho útok prežije, sa stáva výkonná dôstojníčka Ellen Ripley (Sigourney Weaver). Ripley zničí loď aj s nákladom a uniká v záchrannom module. Nanešťastie, aj s votrelcom, ktorého napokon vyhodí z lode a už pokojne sa vracia domov.

Scenár

Počiatky Votrelca siahajú do roku 1974 k filmu Dark Star, ktorý režíroval a aj v ňom hral Dan O'Bannon. V jednej scéne jeho postava naháňa potenciálne nebezpečného mimozemšťana (v podobe bodkovanej nafukovacej lopty na kuracích nôžkach) v klimatizácii. O'Bannona tento nápad zaujal tak, že na ňom postavil celý svoj ďalší film – Votrelca.
Pôvodný scenár niesol názov Starbeast a len ťažko v ňom spoznať prvky neskoršieho filmu. Scenáristi pôvodne napísali scenár s poznámkou, že ľubovoľná postava sa môže napokon obsadiť herečkou. Sprvu však vôbec netušili, že práve žena dostane hlavnú úlohu poraziteľa votrelca.

Obsadenie

Producenti pôvodne obsadili do hlavnej úlohy Veronicu Cartwright, ktorá až na kostýmovej skúške zistila, že sa jej ušla úloha pilotky a hlavnú postavu získala Sigourney Weaver.
Režisér a producenti zámerne obsadili sedem astronautov neznámymi britskými a americkými hercami, keď jedinými relatívne známymi boli Yaphet Kotto a Tom Skerritt.
Sigourney Weaver získala úlohu presne v čase, keď už uvažovala, že s herectvom nadobro skončí. Práve hrdinská astronautka, ktorá víťazí tam, kde neuspeli drsní muži, jej priniesla medzinárodnú popularitu a katapultovala ju medzi hviezdy prvej veľkosti. Rolu Ellen Ripley si zopakovala aj v ďalších pokračovaniach ságy.
V ťažkom gumovom kostýme votrelca sa skrýval 2,18 metra vysoký Afričan Bolaji Badejo, v tom čase študent dizajnu. Režisér Ridley Scott ho našiel náhodou, v bare. Badejo spĺňal jeho predstavy herca v kostýme votrelca, keďže na svoju výšku bol neobyčajne chudý.

Produkcia

Hlavným zámerom režiséra bolo vyvolať v divákoch strach. Riadil sa pritom heslom, že najviac sa bojíme toho, čo nepoznáme. A tak sa votrelec v celom filme objaví iba päť ráz. Jediný záber, v ktorom je v celku, je na konci filmu, no i v tomto zábere je obraz skreslený plazmou z motorov záchranného modulu.
Vizuálnu podobu votrelca mal na starosti švajčiarsky výtvarník Hans Rudi Giger, ktorý aj vďaka práci na tomto filme dosiahol svetovú slávu. Pôvodne mal byť votrelec priehľadná, alebo aspoň priesvitná bytosť obalená slizom, no vtedajšie technické možnosti neumožnili vyrobiť vierohodnú obludu na tento spôsob.
Najznámejšia scéna „pôrodu“ votrelca vošla do dejín okrem šokujúceho obsahu aj spôsobom, ako vznikla. Nakrúcali ju simultánne štyrmi kamerami a musela klapnúť na prvý raz. Okrem iného totiž režisér prichystal pre hercov prekvapenie. Hoci vedeli, že Kaneovi sa z hrudníka vyliahne netvor, netušili, že to bude sprevádzať masívna explózia krvi a vnútorností. Keď sa natáčanie scény spustilo, z umelého Kaneovho trupu vystrelila na nič netušiacich hercov spŕška skutočnej zvieracej krvi.

Ohlasy

Votrelec navždy zmenil tvár sci-fi filmov. Okrem troch pokračovaní mal aj nespočet nasledovníkov i plagiátorov. Skalní fanúšikovia dokonca vytvorili celú mytológiu sveta Votrelca, založenú na kusých informáciách z filmov a dokonca mu venujú aj seriózny biologický výskum.